Хэт къэкIуэнур зейхэр?
«Сабий садхэр – сабийхэм» парт проектыр Къэбэрдей- Балъкъэрым гъэзэщIа зэрыщыхъум теухуауэ щытащ иджыблагъэ «Урысей зэкъуэт» политикэ партым и щIыналъэ исполкомым щрагъэкIуэкIа пресс-конференцыр.
ЗэIущIэм хэтащ КъБР-м и Парламентым и УнафэщIым и къуэдзэ, «Сабий садхэр — сабийхэм» проектым и лэжьыгъэр зэзыгъэуIу Саенкэ Татьянэ, КъБР-м егъэджэныгъэмрэ щIэныгъэмкIэ и министр Семэн Пщыкъан, Iуащхьэмахуэ муниципальнэ куейм зи школ кIуэгъуэ мыхъуа сабийхэм щадэлажьэ IуэхущIапIэм и унафэщI Моллаевэ Заретэ, Шэджэм ЕтIуанэ дэт курыт еджапIэ №3-м зи школ кIуэгъуэ мыхъуахэм щадэлажьэ и къудамэм и унафэщIым и къуэдзэ Алэкъей Розэ сымэ, нэгъуэщIхэ- ри.
Урысей Федерацэм и Президентым гъатхэпэм ищIа унафэхэм ящыщщ зи школ кIуэгъуэ мыхъуахэр сабий садхэмкIэ къызэрагъэпэщыным теухуар.
Сабий садхэр иризэрагъэпэщыжыну, ираухуэну мы гъэм федеральнэ мылъкум къыхэкIыу Къэбэрдей-Балъкъэрым сом мелуан 507-рэ къыхуаутIыпщати, республикэ бюджетым щыщу абы сом мелуани 126-рэ дыщIагъужащ. АбыкIэ, псом япэрауэ, 2015 гъэ пщIондэ сабий садхэр Налшык, Нарткъалэ, Прохладнэ къалэхэм, Къармэхьэблэ, Бабугент, Курп Ипщэ къуажэхэм щаухуэну я мурадщ.
КъБР-м егъэджэныгъэмрэ щIэныгъэмкIэ и министр Семэн Пщыкъан зэIущIэм щыжиIащ илъэси 3-7 ныбжьым ит сабий псори Iэмал имыIэу садхэм щыIэн зэрыхуейр. НобэкIэ ди республикэм, зи школ кIуэгъуэ мыхъуауэ сабий 49450-рэ щыIэщи, абыхэм ящыщу садхэм екIуалIэр сабий 38324-рщ.
Егъэджэныгъэмрэ щIэныгъэмкIэ министрым жиIащ зи Iэпкълъэпкъым сэкъат иIэ сабийхэри гулъытэншэу къызэрамыгъанэр. Апхуэдэу, сабий ныкъуэдыкъуэхэм я процент 26,9-р сабий садхэм макIуэ. Министрым и псалъэм къыхигъэщащ апхуэдэ цIыкIухэм хуэщIауэ IуэхущIапIэ щхьэхуэхэр зэрыщыIэр.
ЗэIущIэм щыжаIащ сабий садым щыIэ гъэсакIуэхэм ику иту сом мин 15 къызэрахьыр. ЛэжьакIуэр и Iуэхум зэрыбгъэдэтым елъытауэ и улахуэр нэхъыби нэхъ мащIи хъун- кIэ зэрыхъунури дыщIагъу- жащ.
— Сабий садхэм сыт щыгъуи ди нэIэ ятедгъэтын хуейщ. Ди къалэнщ щIэблэм ягъуэтыну гъэсэныгъэм и лъабжьэр щагъэтIылъ а IуэхущIапIэхэм гулъытэ хэха яхуэтщIыну икIи абы хуэунэтIауэ тхузэфIэкI къэдгъэнэнукъым, — жиIащ Семэным.
Саенкэ Татьянэ и гугъу ищIащ республикэ бюджетым къыхэкIыу унагъуэхэм зэрадэIэпыкъум, егъэджэныгъэм ехьэлIауэ УФ-м и Хабзэм фокIадэм и 1-м къару зэригъуэтам, нэгъуэщIхэми.
Щомахуэ Залинэ.
